Zelezny til VG: – Ingen stor overraskelse
Tsjekkeren med tre gull både i OL og VM skriver i en email til VG at nyheten var ganske ventet. – Det er ingen stor overraskelse. Andreas har ikke kastet på to år. Jeg var klar over hans helseproblemer. Det er åpenbart at han ikke kunne komme opp på nivået han ønsket i OL, mener Zelezny.Onsdag slapp sørlendingen nyheten på sin Twitter-profil: «Jeg har bestemt meg for å avslutte karrieren som profesjonell spydkaster. Det har vært en morsom reise. Takk for all støtten disse årene. Takk til alle som har hjulpet meg på veien», skrev Thorkildsen. – Jeg synes han har oppnådd mye i sin karriere. To OL-gull og en VM-tittel. Han fikk ut potensialet sitt, åpenbart mer enn noen andre kastere i sin generasjon. Jeg ønsker ham alt det beste i livet etter idrettskarrieren, skriver Jan Zelezny. Thorkildsen er dobbelt OL-vinner, han kastet til gull både i Athen 2004 og i Beijing 2008. I 2009 tok han VM-gull i Berlin - han har i tillegg fire sølv fra tre andreverdensmesterskap. I 2006 og i 2009 tok han også EM-gull. Det betyr at i 2010 var Thorkildsen både regjerende OL- VM- og EM-vinner. En annen konkurrent, finske Tero Pitkämäki, måtte ifølge Dagbladet ty til tårene da han fikk beskjeden om at nordmannen gir seg rett før OL i Rio. – Ja, det var en nyhet som frambrakte mye følelser i meg. Faktisk dryppet det noen tårer, sier Pitkämäki til Dagbladet, formidlet gjennom sin manager Tero Heiska. – Andreas var den som lærte meg å konkurrere på toppnivå, å gi alt. Vi var rivaler i mange år, men også gode kamerater på banen. Vi har stor respekt for hverandre, og Andreas har alltid vært vennlig og kameratslig mot både meg og alle andre han konkurrerte mot.Det er skadeproblematikk som har satt en effektiv stopper for Thorkildsens karriere. I 2014 begynte han å få trøbbel med den ene hoften, og spydkasteren måtte gjennom en operasjon for å forsøke å få bukt med skaden. Det førte til at store deler av 2014-sesongen forsvant, og også hele fjorårssesongen. Han hadde planer om å satse videre mot Rio-OL likevel, og comebacket på friidrettsarenaen var planlagt til slutten av mai. Men denne uken bestemte 34-åringen seg for at nok får være nok. Generalsekretær i friidrettsforbundet, Kjetil Hildeskor, forteller til VG at Thorkildsen og hans trener Åsmund Martinsen for tiden er i San Diego, hvor de har hatt treningsleir. – Jeg har hatt kontakt med Andreas de siste dagene. Han bestemte seg i forgårs etter at han hadde vært på trening med Åsmund. Da han kjente at i fullt tilløp med fart så fungerte ikke hoften slik den skal. Dermed så trekker han seg i stemmet. Da kan du ikke kaste langt. Da kom han til den erkjennelsen at dette er over. – Han har jobbet knallhardt etter operasjonen i 2014 for å komme tilbake, men Andreas er realist og ser når det ikke går. Var bare en ting som gjaldt for ham: å være tilbake i toppen eller ingenting, sier Hildeskor. I VG Sportens podcast får du høre dommen over bokseverdenens superkamp, Leicester-helten som ble flau og hvorfor far og sønn Thoresen må passe seg som hockeyeksperter:
Spydlegenden Jan Zelezny (49) tror Andreas Thorkildsen (34) innså at han ikke ville kunne komme tilbake på nivået han håpet på.